KOMISIJOS REGLAMENTAS (EB) Nr. 852/2006
2006 m. birželio 9 d.
iš dalies keičiantis Reglamentą (EB) Nr. 793/2006, nustatantį tam tikras išsamias Tarybos reglamento (EB) Nr. 247/2006, nustatančio specialias žemės ūkio priemones atokiausiems Sąjungos regionams, taikymo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. sausio 30 d. Tarybos reglamentą (EB) Nr. 247/2006, nustatantį specialias žemės ūkio priemones atokiausiems Sąjungos regionams (1), ypač į jo 30 straipsnį,
kadangi:
(1)
Tarybos reglamentu (EB) Nr. 247/2006 pakeičiama atokiausiems regionams taikyta tvarka, numatyta Tarybos reglamentais (EB) Nr. 1452/2001 (2), (EB) Nr. 1453/2001 (3) ir (EB) Nr. 1454/2001 (4), ir panaikinami minėti reglamentai. Remiantis jo 33 straipsniu, jis taikomas kiekvienai atitinkamai valstybei narei nuo dienos, kurią Komisija praneša apie jo 24 straipsnio 1 dalyje nurodytos bendros programos patvirtinimą.
(2)
Pagal Reglamento (EB) Nr. 247/2006 33 straipsnį, Reglamentų (EB) Nr. 1452/2001, (EB) Nr. 1453/2001 ir (EB) Nr. 1454/2001 nuostatos lieka galioti iki dienos, kurią Komisija atitinkamai valstybei narei praneša apie Reglamento (EB) Nr. 247/2006 24 straipsnio 1 dalyje nurodytos bendros programos patvirtinimą. Todėl reikėtų patikslinti, kad priimtos Reglamentų (EB) Nr. 1452/2001, (EB) Nr. 1453/2001 ir (EB) Nr. 1454/2001 įgyvendinimo priemonės būtų taikomos tik iki šios datos.
(3)
Šiomis aplinkybėmis reikėtų numatyti, kad pagal Reglamentų (EB) Nr. 1452/2001, (EB) Nr. 1453/2001 ir (EB) Nr. 1454/2001 įgyvendinimo priemones pateiktos paraiškos, kurios neišnagrinėtos iki pranešimo apie Reglamento (EB) Nr. 247/2006 24 straipsnio 1 dalyje nurodytos bendros programos patvirtinimą datos, būtų nagrinėjamos pagal minėtame reglamente nustatytą tvarką, visų pirma pagal jo 24 straipsnio 1 dalyje nurodytą bendrą programą.
(4)
Todėl reikėtų iš dalies pakeisti Komisijos reglamentą (EB) Nr. 793/2006 (5) siekiant įtraukti nuostatas, susijusias su pereinamojo laikotarpio priemonėmis, kurių reikia sklandžiai pereiti nuo 2005 metais galiojusios tvarkos prie Reglamente (EB) Nr. 247/2006 nustatytų priemonių.
(5)
Šiame reglamente numatytos priemonės atitinka Tiesioginių išmokų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 793/2006 papildomas šiuo 52a straipsniu:
„52a straipsnis
Pereinamojo laikotarpio priemonės
1. Reglamentų (EB) Nr. 1452/2001, (EB) Nr. 1453/2001 ir (EB) Nr. 1454/2001 įgyvendinimo priemonės, kurios galioja po 2005 m. gruodžio 31 d., lieka galioti iki Komisijos pranešimo atitinkamai valstybei narei apie Reglamento (EB) Nr. 247/2006 24 straipsnio 1 dalyje nurodytos bendros programos patvirtinimą datos.
2. Šio reglamento nuostatos taikomos pagal Reglamentų (EB) Nr. 1452/2001, (EB) Nr. 1453/2001 ir (EB) Nr. 1454/2001 įgyvendinimo 2006 metais priemones pateiktoms paraiškoms, kurios neišnagrinėtos iki šio straipsnio 1 dalyje nurodytos pranešimo datos arba kurios yra pateiktos po šios datos.“.
2 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Jis taikomas nuo 2006 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. birželio 9 d.